text:
изплатените вноски и парични обезщетения, когато е целесъобразно, в съответствие с дял IV, глава 2 от настоящото приложение.
 Обезщетенията в натура, предварително предоставени от институция в съответствие с параграф 2, се възстановяват от компетентната институция в съответствие с разпоредбите на дял IV от настоящото приложение.
 Член SSCI.7
 Предварително изчисляване на обезщетенията и вноските
 1.
 Освен ако в настоящото приложение не е предвидено друго, когато дадено лице има право на обезщетение или е задължено да плати вноска в съответствие с настоящия протокол, но компетентната институция не разполага с цялата информация относно положението в друга държава, която е необходима за окончателното изчисляване на размера на обезщетението или вноската, тази институция по искане на заинтересованото лице предоставя обезщетението или изчислява вноската предварително, ако изчислението е възможно въз основа на информацията, с която разполага.
 2.
 Когато на съответната институция се предоставят всички необходими подкрепящи доказателства или документи, съответното обезщетение или вноска се преизчислява.
 ГЛАВА 3
 ДРУГИ ОБЩИ РАЗПОРЕДБИ ЗА ПРИЛАГАНЕТО НА НАСТОЯЩИЯ ПРОТОКОЛ
 Член SSCI.8
 Други процедури между органите и институциите
 1.
 Две или повече държави или компетентните им органи може да договорят за процедури, различни от предвидените в настоящото приложение, при условие че тези процедури не се отразяват неблагоприятно върху правата и задълженията на засегнатите лица.
 2.
 За всички сключени за тази цел споразумения се уведомява Специализираният комитет по координация в областта на социалната сигурност и те се изброяват в допълнение SSCI-1.
 3.
 Разпоредбите, съдържащи се в сключените между една или повече държави споразумения за прилагане, със същата цел като или подобни на посочените в параграф 2, които са в сила в деня, предхождащ влизането в сила на настоящото споразумение, продължават да се прилагат за целите на отношенията между тези държави, при условие че са включени и в допълнение SSCI-1 към настоящия протокол.
 Член SSCI.9
 Предотвратяване на съвпадането на обезщетения
 Независимо от други разпоредби в настоящия протокол, когато обезщетенията, дължими по силата на законодателството на две или повече държави членки, взаимно се намаляват, спират или прекратяват, сумите, които не биха били изплатени в случай на строго прилагане на правилата за намаляване, спиране или прекратяване, установени в законодателството на съответната държава, се разделят на броя на обезщетенията, които подлежат на намаление, спиране или прекратяване.
 Член SSCI.10
 Елементи за определяне на пребиваването
 1.
 При различия в становищата на институциите на две или повече държави относно определяне на пребиваването на лице, за което се прилага настоящият протокол, тези институции установяват по взаимно съгласие центъра на интересите на съответното лице въз основа на цялостна оценка на наличната информация относно релевантните факти, които може, според случая, да включват:
 а)
 продължителността и непрекъснатото пребиваване на територията на съответните държави;
 б)
 положението на лицето, включително:
 i)
 естеството и специфичните характеристики на упражняваната дейност, по-специално мястото, където обичайно се упражнява тази дейност, постоянният характер на дейността и продължителността на всеки договор за заетост;
 ii)
 семейното положение и роднинските връзки на лицето;
 iii)
 упражняването на неплатена дейност;
 iv)
 когато става въпрос за студенти, източникът на техните доходи;
 v)
 жилищното положение на лицето, по-специално доколко е постоянен характерът му;
 vi)
 държавата, в която


text:
се счита, че лицето пребивава за целите на данъчното облагане.
 2.
 Когато съобразяването на различните критерии, основаващи се на приложимите факти, посочени в параграф 1, не води до постигане на съгласие между съответните институции, намерението на лицето, което произтича от тези факти и обстоятелства, особено причините за преместването на лицето, се приемат за решаващи при определяне на действителното място на пребиваване на това лице.
 3.
 Центърът на интересите на студент, който отива в друга държава, за да следва редовен курс на обучение, не се счита за намиращ се в държавата на обучение за цялата продължителност на курса на обучение в тази държава, без да се засяга възможността да се обори тази презумпция.
 4.
 Параграф 3 се прилага mutatis mutandis към членовете на семейството на студента.
 Член SSCI.11
 Сумиране на периоди
 1.
 За целите на прилагането на член SSC.7 компетентната институция се свързва с институциите на държавите, чието законодателство също се е прилагало спрямо съответното лице, с цел установяване на всички периоди, завършени съгласно тяхното законодателство.
 2.
 Съответните периоди на осигуряване, заетост, самостоятелна заетост или пребиваване, завършени съгласно законодателството на държава, се прибавят към тези, завършени съгласно законодателството на всяка друга държава, доколкото това е необходимо за целите на прилагането на член SSC.7, при условие че тези периоди не съвпадат.
 3.
 Когато период на осигуряване или на пребиваване, който е завършен в съответствие с осигуряване, което е задължително съгласно законодателството на една държава, съвпадне с период на осигуряване, завършен въз основа на доброволно осигуряване или продължено по избор осигуряване съгласно законодателството на друга държава, се отчита единствено периодът, завършен въз основа на задължителното осигуряване.
 4.
 Когато период на осигуряване или пребиваване, различен от приравнен период, завършен съгласно законодателството на една държава, съвпадне с приравнен период, основаващ се на законодателството на друга държава, се отчита единствено периодът, различен от съответния приравнен период.
 5.
 Всеки период, считан за приравнен съгласно законодателството на две или повече държави, се отчита само от институцията на държавата, чието законодателство последно задължително се е прилагало спрямо заинтересованото лице преди споменатия период. В случай че законодателството на дадена държава не се е прилагало задължително спрямо заинтересованото лице преди споменатия период, този период се отчита от институцията на държавата, чието законодателство задължително се е прилагало спрямо заинтересованото лице за първи път след споменатия период.
 6.
 В случай че не може точно да се определи времето, в което определени периоди на осигуряване или пребиваване, са завършени съгласно законодателството на една държава, се приема, че тези периоди не съвпадат с периоди на осигуряване или пребиваване, завършени съгласно законодателството на друга държава, и те се отчитат, когато това е благоприятно за заинтересованото лице, и доколкото може основателно да се вземат предвид.
 Член SSCI.12
 Правила за преобразуване на периоди
 1.
 Когато периоди, завършени съгласно законодателството на една държава, са изразени в единици, различни от тези, предвидени в законодателството на друга държава, необходимото преобразуване за целите на сумирането по член SSC.7 се извършва при спазване на следните правила:
 а)
 периодът, който трябва да се използва като базисен за преобразуването, е този, който се съобщава от

type: contracts

jurisdiction: EU


text:
институцията на държавата, съгласно чието законодателство е бил завършен периодът;
 б)
 в случай на схеми, където периодите са изразени в дни, преобразуването от дни в други единици и обратно, както и между различни схеми на основата на дни, се изчислява по следната таблица:
 Схема на основата на
 1 ден отговаря на
 1 седмица отговаря на
 1 месец отговаря на
 1 тримесечие отговаря на
 Максимален брой дни в една календарна година
 5 дни
 9 часа
 5 дни
 22 дни
 66 дни
 264 дни
 6 дни
 8 часа
 6 дни
 26 дни
 78 дни
 312 дни
 7 дни
 6 часа
 7 дни
 30 дни
 90 дни
 360 дни
 в)
 В случай на схеми, където периодите са изразени в единици, различни от дни,
 i)
 три месеца или 13 седмици се равняват на едно тримесечие и обратно;
 ii)
 една година се равнява на четири тримесечия, 12 месеца или 52 седмици и обратно;
 iii)
 за преобразуването на седмици в месеци и обратното, седмиците и месеците се преобразуват в дни в съответствие с правилата за преобразуване за схемите на основата на шест дни съгласно таблицата в буква б);
 г)
 при периоди, изразени в дробни числа, тези числа се преобразуват в следващата по-малка цяла единица, като се прилагат правилата, предвидени в букви б) и в). Части от години се преобразуват в месеци, освен ако съответната схема не се основава на тримесечия;
 д)
 ако при преобразуваното по настоящия параграф се получи част от единица, като резултат на преобразуването по настоящия параграф се отчита следващата по-висока цяла единица.
 2.
 За общия сбор на периодите, завършени в рамките на една календарна година, прилагането на параграф 1 не води до размер, надвишаващ броя на дните, посочени в последната колона на таблицата в параграф 1, буква б), 52 седмици, 12 месеца или четири тримесечия.
 Ако периодите, които се преобразуват, отговарят на максималната годишна продължителност на периодите съгласно законодателството на държавата, в която са завършени, прилагането на параграф 1 не води в рамките на една календарна година до периоди, които са по-кратки от максимално възможната годишна продължителност на периодите, предвидена съгласно съответното законодателство.
 3.
 Преобразуването се извършва или чрез една-единствена операция, обхващаща всички периоди, представени като сбор, или за всяка година, ако периодите са представени по години.
 4.
 Когато институция предоставя информация за периодите, изразена в дни, едновременно с това тя посочва дали схемата, която използва, се основава на пет, шест или седем дни.
 ДЯЛ II
 ОПРЕДЕЛЯНЕ НА ПРИЛОЖИМОТО ЗАКОНОДАТЕЛСТВО
 Член SSCI.13
 Подробна информация във връзка с членове SSC.11 и SSC.12 от настоящия протокол
 1.
 За целите на прилагането на член SSC.11, параграф 1, буква а) „лице, което осъществява дейност като заето лице в държава за работодател, който обичайно осъществява дейността си в нея, и което е командировано от този работодател в друга държава“ включва лице, което е наето с цел да бъде командировано в друга държава, при условие че непосредствено преди да започне работа спрямо съответното лице вече се е прилагало законодателството на държавата, в която е установен неговият работодател.
 2.
 За целите на прилагането на член SSC.11, параграф 1, буква а)


text:
от настоящия протокол изразът „което обичайно осъществява дейността си в нея“ се отнася до работодател, който обичайно извършва значителни по обхват дейности, различни от чисто вътрешни управленски дейности, на територията на държавата, в която е установен, като се вземат под внимание всички критерии, характерни за дейностите, извършвани от въпросното предприятие. Приложимите критерии трябва да отговарят на специфичните характеристики на всеки работодател и на действителния характер на извършваните дейности.
 3.
 За целите на прилагането на член SSC.11, параграф 1, буква б) от настоящия протокол изразът „което обичайно осъществява дейност като самостоятелно заето лице“ се отнася до лице, което обичайно извършва значителни по обхват дейности на територията на държавата, в която е установено. По-специално, това лице трябва да е упражнявало дейността си определено време преди датата, на която би искало да се възползва от разпоредбите на същия член, като за всеки период, в който упражнява временна дейност в друга държава, трябва да продължи да отговаря на изискванията за упражняване на дейността си в държавата, в която е установено, за да може да я извършва след завръщането си.
 4.
 За целите на прилагането на член SSC.11, параграф 1, буква б) от настоящия протокол критерият за определяне на това дали дейността, която самостоятелно заето лице отива да упражнява в друга държава, е „подобна“ на обичайно упражняваната дейност при самостоятелната заетост, е самото естество на дейността, а не определянето ѝ като дейност на заето или самостоятелно заето лице от другата държава.
 5.
 За целите на прилагането на член SSC.12, параграфи 1 и 5 от настоящия протокол лице, което „обичайно осъществява дейност като заето лице“ в „една или повече държави членки, както и в Обединеното кралство“, или в „две или повече държави членки“ съответно, се отнася до лице, което едновременно извършва или редува една или повече отделни дейности в такива държави за едно и също предприятие или за един и същ работодател, или за различни предприятия или работодатели.
 6.
 За целите на член SSC.12, параграфи 1 и 5 от настоящия протокол нает член на полетния или кабинния екипаж, който обичайно извършва пътнически или товарни въздухоплавателни услуги в две или повече държави, е подчинен на законодателството на държавата, където се намира основната база, съгласно определението в член SSC.1 от настоящия протокол.
 7.
 Незначителните дейности не се вземат предвид за целите на определянето на приложимото законодателство съгласно член SSC.12 от настоящия протокол. Член SSCI.15 се прилага за всички случаи по настоящия член.
 8.
 За целите на прилагането на член SSC.12, параграфи 2 и 6 от настоящия протокол лице, което „обичайно осъществява дейност като самостоятелно заето лице“ в „една или повече държави членки, както и в Обединеното кралство“, или в „две или повече държави членки“ съответно, се отнася по-специално до лице, което едновременно извършва или редува една или повече отделни дейности като самостоятелно заето лице независимо от тяхното естество в такива държави.
 9.
 За целите на разграничаването на дейностите по параграфи 5 и 8 от настоящия член от ситуациите, описани в член SSC.11, параграф 1 от настоящия протокол, определящ критерий е продължителността на дейността в една или повече държави


text:
(независимо дали е от постоянно естество или от еднократно или временно естество). За тази цел се прави цялостна оценка на всички приложими факти, включително и по-специално, когато става въпрос за заето лице — мястото на работа, определено в договора за заетост.
 10.
 За целите на прилагането на член SSC.12, параграфи 1, 2, 5 и 6 от настоящия протокол „значителна част от дейността като заето или самостоятелно заето лице“, упражнявана в държава, означава, че значителна като количество част от всички дейности на заето или самостоятелно заето лице се извършва там, без непременно да представлява основната част от тези дейности.
 11.
 За да се определи дали значителна част от дейностите се упражняват в дадена държава, се вземат предвид следните примерни критерии:
 а)
 в случай на извършване на дейност като заето лице — работното време или възнаграждението; както и
 б)
 в случай на извършване на дейност като самостоятелно заето лице — оборотът, работното време, броят на предоставените услуги или доходът.
 В рамките на цялостната оценка, по-малък от 25 % дял по отношение на посочените по-горе критерии представлява показател за това, че в съответната държава не се извършва значителна част от дейностите.
 12.
 За целите на прилагането на член SSC.12, параграф 2, буква б) от настоящия протокол „центърът на интересите“ на дейностите на самостоятелно заето лице, се определя, като се вземат предвид всички аспекти на професионалната дейност на това лице, и по-специално местонахождението на постоянното седалище, обичайното естество или продължителността на упражняваната дейност, броят на предоставените услуги и намерението на съответното лице, за което свидетелстват всички обстоятелства.
 13.
 За определяне на приложимото законодателство съгласно параграфи 10, 11 и 12 съответните институции отчитат предполагаемото бъдещо положение през следващите 12 календарни месеца.
 14.
 Ако едно лице извършва дейност като заето лице в две или повече държави от името на работодател, установен извън територията на тези държави, и това лице пребивава в държава без да упражнява значителна дейност в нея, спрямо него се прилага законодателството на държавата на пребиваване.
 Член SSCI.14
 Процедури за прилагането на член SSC.10, параграф 3, буква б) , член SSC.10, параграф 4, и на член SSC.11 от настоящия протокол (относно предоставянето на информация на съответните институции)
 1.
 Освен ако в член SSCI.15 от настоящото приложение не е предвидено друго, когато дадено лице упражнява дейността си извън компетентната държава, работодателят или, когато става въпрос за лице, което не упражнява дейност като заето лице, съответното лице информира при възможност предварително компетентната институция на държавата, чието законодателство се прилага. Тази институция издава атестацията, посочена в член SSCI.16, параграф 2 от настоящото приложение, на съответното лице и незабавно предоставя информацията относно законодателството, приложимо спрямо това лице, съгласно член SSC.10, параграф 3, буква б) или член SSC.11 от настоящия протокол, на институцията, определена от компетентния орган на държавата, в която се упражнява дейността.
 2.
 Работодател по смисъла на член SSC.10, параграф 4 от настоящия протокол, чието заето лице работи на борда на плавателен съд, плаващ под знамето на друга държава, информира при възможност предварително компетентната институция на държавата, чието законодателство се прилага. Тази институция незабавно предоставя информация относно


text:
законодателството, приложимо спрямо съответното лице съгласно член SSC.10, параграф 4 от настоящия протокол, на институцията, определена от компетентния орган на държавата, под чието знаме плава плавателният съд, на борда на който заетото лице извършва дейността.
 Член SSCI.15
 Процедура за прилагане на член SSC.12 от настоящия протокол
 1.
 Лице, което осъществява дейност в две или повече държави, или ако се прилага член SSC.12, параграф 5 или 6, уведомява за това институцията, определена от компетентния орган на държавата по пребиваване.
 2.
 Определената институция по мястото на пребиваване незабавно определя законодателството, приложимо спрямо съответното лице, като взема предвид член SSC.12 от настоящия протокол и член SSCI.13 от настоящото приложение. Това първоначално определяне е временно. Институцията уведомява определените институции на всяка държава, в която се извършва дейност, за временното определяне.
 3.
 Временното определяне на приложимото законодателство, предвидено в параграф 2, става окончателно в срок от два месеца след информирането на институциите, определени от компетентните власти на заинтересованите държави, в съответствие с параграф 2, освен ако законодателството вече не е окончателно определено въз основа на параграф 4 или поне една от заинтересованите институции не е информирала институцията, определена от компетентния орган на държавата на пребиваване до изтичане на двумесечния срок, че не приема определянето или има различно становище по въпроса.
 4.
 Когато поради съмнения при определяне на приложимото законодателство възникне необходимост от контакт между институции или органи на две или повече държави, по искане на една или повече от институциите, определени от компетентните органи на заинтересованите държави, или на самите компетентни органи, законодателството, приложимо спрямо съответното лице, се определя по взаимно съгласие, като се отчитат член SSC.12 от настоящия протокол и съответните разпоредби на член SSC.13 от настоящото приложение.
 При различие в становищата на съответните институции или компетентни органи те се стремят към постигане на съгласие в съответствие с посочените по-горе условия и се прилага член SSCI.6.
 5.
 Компетентната институция на държавата, чието законодателство е определено за приложимо временно или окончателно, незабавно информира съответното лице.
 6.
 Ако съответното лице не предостави информацията, посочена в параграф 1, разпоредбите на настоящия член се прилагат по инициатива на институцията, определена от компетентния орган на държавата на пребиваване, веднага след като се изясни положението на лицето, евентуално чрез друга заинтересована институция.
 Член SSCI.16
 Предоставяне на информация на съответните лица и на работодателите
 1.
 Компетентната институция на държавата, чието законодателство става приложимо съгласно дял II от настоящия протокол, информира съответното лице и, когато е уместно, неговият(ите) работодател(и) относно задълженията, установени от същото законодателство. Тя им осигурява необходимото съдействие при изпълнението на изискваните от това законодателство формалности.
 2.
 По искане на съответното лице или на работодателя компетентната институция на държавата, чието законодателство е приложимо съгласно дял II, предоставя атестация, че такова законодателство е приложимо и, където е уместно, посочва до коя дата и при какви условия.
 Член SSCI.17
 Сътрудничество между институциите
 1.
 Съответните институции съобщават на компетентната институция на държавата, чието законодателство се прилага за дадено лице по силата на дял II от настоящия протокол, необходимата информация за установяване на датата, на която същото законодателство става приложимо, и вноските, които това


text:
лице и неговият(ите) работодател(и) са длъжни да плащат съгласно това законодателство.
 2.
 Компетентната институция на държавата, чието законодателство става приложимо за дадено лице по силата на дял II от настоящия протокол, предоставя информацията, като посочва датата, на която прилагането на това законодателство поражда действие, на институцията, определена от компетентния орган на държавата, чието законодателство последно се е прилагало за посоченото лице.
 Член SSCI.18
 Сътрудничество в случай на съмнения относно валидността на издадени документи във връзка с приложимото законодателство
 1.
 При съмнение относно валидността на документ, в който е посочено местонахождението на лицето за целите на приложимото законодателство, или относно точността на фактите, на които се основава този документ, институцията на държавата, която получава документа, отправя искане до издаващата институция за необходимите разяснения, и ако е необходимо, за оттеглянето или поправката на този документ. Запитващата институция мотивира искането и предоставя съответната подкрепяща документация, която го обосновава.
 2.
 При получаването на такова искане институцията, издала документа, преценява отново основанията за издаването му и, в случай че бъде открита грешка, го оттегля или го поправя в срок от 30 работни дни от датата на получаване на искането. Оттеглянето или поправката имат обратно действие. В случаите обаче, когато е налице риск от непропорционален резултат, по-специално загуба на статута на осигурено лице за целия или за част от съответния период в съответните държави, държавите разглеждат възможността за прилагането на по-пропорционални мерки. Когато наличните доказателства позволяват на издаващата институция да констатира, че заявителят на документа е извършил измама, тя незабавно оттегля или поправя документа с обратно действие.
 ДЯЛ III
 СПЕЦИАЛНИ РАЗПОРЕДБИ ОТНОСНО РАЗЛИЧНИТЕ КАТЕГОРИИ ОБЕЗЩЕТЕНИЯ
 ГЛАВА 1
 ОБЕЗЩЕТЕНИЯ ЗА БОЛЕСТ, ЗА МАЙЧИНСТВО И СЪОТВЕТНИТЕ ИМ ОБЕЗЩЕТЕНИЯ ЗА ГЛЕДАНЕ НА ДЕТЕ ОТ БАЩАТА
 Член SSCI.19
 Общи разпоредби за прилагане
 1.
 Компетентните органи или институции гарантират, че осигурените лица имат достъп до необходимата информация относно процедурите и условията за предоставяне на обезщетения в натура, в случаите когато такива обезщетения се получават на територията на държава, различна от държавата на компетентната институция.
 2.
 Независимо от член SSC.6, буква а) от настоящия протокол, дадена държава може да носи отговорност за разходите за обезщетения в съответствие с член SSC.20 от настоящия протокол само ако осигуреното лице е подало искане за пенсия съгласно законодателството на тази държава или ако то в съответствие с членове SSC.21 — SSC.27 от настоящия протокол получава пенсия съгласно законодателството на тази държава.
 Член SSCI.20
 Режим, който се прилага в случаите на повече от един режим в държавата на пребиваване или престой
 Ако законодателството на държавата на пребиваване или престой обхваща повече от една схема на осигуряване за болест, майчинство и за гледане на дете от бащата за повече от една категории осигурени лица, приложимите разпоредби съгласно член SSC.15, член SSC.17, параграф 1, член SSC.18, член SSC.20, член SSC.22 и член SSC.24 от настоящия протокол са разпоредбите на законодателството относно общата схема за заети лица.
 Член SSCI.21
 Пребиваване в държава, различна от компетентната държава
 Процедура и обхват на правото
 1.
 За целите на прилагането на член SSC.15 от настоящия протокол осигуреното лице или членовете на неговото семейство са


text:
длъжни незабавно да се регистрират в институцията по мястото на пребиваване. Правото им на обезщетения в натура в държавата на пребиваване се удостоверява с документ, издаден от компетентната институция, при поискване от осигуреното лице, или при поискване от институцията по мястото на пребиваване.
 2.
 Документът, посочен в параграф 1, остава валиден, докато компетентната институция уведоми институцията по мястото на пребиваване за отмяната му.
 Институцията по мястото на пребиваване информира компетентната институция за всяка регистрация по реда на параграф 1, както и за всяка промяна или отмяна на тази регистрация.
 3.
 Настоящият член се прилага mutatis mutandis спрямо лицата по членове SSC.20, SSC.22, SSC.23 и SSC.24 от настоящия протокол.
 Възстановяване на суми
 4.
 Когато дадено лице или членовете на неговото семейство:
 а)
 са получили документа, посочен в параграф 1;
 б)
 са регистрирали този документ в институцията по мястото на пребиваване в съответствие с параграф 1; както и
 в)
 е била платена здравна такса от лицето или членовете на семейството му или от тяхно име на държавата по пребиваване като част от заявление за разрешение за влизане, престой, работа или пребиваване в тази държава,
 това лице или членовете на неговото семейство могат да поискат от институцията на държавата на пребиваване възстановяване (изцяло или частично, според случая) на платената здравна такса.
 5.
 Когато е подадено искане в съответствие с параграф 1, институцията на държавата по пребиваване взема решение по това искане в срок от три календарни месеца, считано от деня на получаване на искането, и възстановява сумите в съответствие с настоящия член.
 6.
 Когато срокът на валидност на документа по параграф 1 е по-кратък от периода, за който е платена здравната такса, възстановената сума не надвишава частта от здравната такса, която съответства на периода, за който е издаден документът.
 7.
 Когато здравната такса е платена от друго лице от името на лице, спрямо което се прилага настоящият член, възстановяването може да бъде направено на това друго лице.
 Член SSCI.22
 Престой в държава, различна от компетентната държава
 Процедура и обхват на правото
 1.
 За целите на прилагането на член SSC.17 от настоящия протокол осигуреното лице представя пред доставчика на здравно обслужване в държавата на престой документ за права, издаден от компетентната институция, удостоверяващ правото му на обезщетения в натура. Ако осигуреното лице не разполага с подобен документ, институцията по мястото на престой се свързва, при поискване или ако е необходимо, с компетентната институция, за да получи такъв документ.
 2.
 Този документ удостоверява, че осигуреното лице има право на обезщетения в натура съгласно условията, установени в член SSC.17 от настоящия протокол при същите условия, които са приложими за лицата, осигурени съгласно законодателството на държавата на престой, и отговаря на изискванията на допълнение SSCI.2.
 3.
 Обезщетенията в натура, посочени в член SSC.17, параграф 1 от настоящия протокол, се отнасят за обезщетенията в натура, които са предоставяни в държавата на престой, в съответствие с нейното законодателство, и които са необходими по медицински причини, с оглед на това да се избегне принудителното връщане на осигуреното лице в компетентната държава за получаване на необходимото лечение преди края на предвидената


text:
продължителност на престоя.
 Процедура и условия за покриване на разходите и възстановяване на обезщетенията в натура
 4.
 Ако осигуреното лице в действителност е изплатило разходите за пълния или частичен размер на обезщетенията в натура по член SSC.17 от настоящия протокол и ако прилаганото законодателство от институцията по мястото на престой позволява възстановяване на тези разходи на осигуреното лице, то може да изпрати искане за възстановяване до институцията по мястото на престой. В такъв случай тази институция възстановява пряко на това лице сумата на разходите за тези обезщетения при ограниченията и условията на предвидените в законодателството ставки за възстановяване на разходи.
 5.
 В случай че възстановяването на такива разходи не е поискано пряко от институцията по мястото на престой, извършените разходи се възстановяват на съответното лице от компетентната институция съгласно ставките за възстановяване, прилагани от институцията по мястото на престой, или съгласно сумите, които биха подлежали на възстановяване на институцията по мястото на престой, ако в съответния случай е бил приложен член SSCI.47.
 При поискване институцията по мястото на престой предоставя на компетентната институция цялата необходима информация за тези ставки или суми.
 6.
 Чрез дерогация от параграф 5 компетентната институция може да извърши възстановяване на направените разходи при ограниченията на и при условията на ставките за възстановяване, предвидени в нейното законодателство, при условие че осигуреното лице се е съгласило тази разпоредба да се прилага спрямо него.
 7.
 В случай че законодателството на държавата на престой не предвижда възстановяване съгласно параграфи 4 и 5 в конкретния случай, компетентната институция може възстанови разходите при ограниченията и условията на ставките за възстановяване, предвидени в нейното законодателство, без съгласието на осигуреното лице.
 8.
 При всички случаи, възстановяването на разходи на осигуреното лице не превишава сумата на реално извършените от него разходи.
 9.
 В случай на съществени разходи компетентната институция може да изплати на осигуреното лице съответен аванс при подаване на искането от лицето за възстановяване.
 Членове на семейството
 10.
 Параграфи 1—9 се прилагат mutatis mutandis за членовете на семейството на осигуреното лице.
 Възстановяване на суми за студенти
 11.
 Когато дадено лице:
 а)
 притежава валиден документ за права по допълнение SSCI-2, издаден от компетентната институция;
 б)
 е прието във висше училище в държава, различна от компетентната държава („държава на обучение“), за да следва редовен курс на обучение, водещ до получаването на призната от тази държава квалификация за висше образование, включително дипломи, свидетелства или докторски степени от висше училище, като курсът може да обхваща подготвителен курс преди въпросното образование съгласно националното право или задължително обучение;
 в)
 не упражнява или не е упражнявало дейност като заето или самостоятелно заето лице в държавата на обучение през периода, за който се отнася здравната такса; както и
 г)
 е платена здравна такса от това лице или от негово име на държавата на обучение, като част от заявление за разрешение за влизане, престой или пребиваване с цел следване на редовен курс на обучение в тази държава;
 това лице може да поиска от институцията на държавата на обучение възстановяване (изцяло или частично, според случая) на платената здравна такса.
 12.
 Когато е подадено искане


text:
в съответствие с параграф 11, институцията на държавата на обучение обработва и взема решение в разумен срок, но не по-късно от шест календарни месеца, считано от деня на получаване на искането, и възстановява сумите в съответствие с настоящия член.
 13.
 Когато срокът на валидност на документа за права по параграф 11, буква а), е по-кратък от периода, за който е платена здравната такса, възстановената сума за здравна такса е платената сума, която съответства на срока на валидност на документа.
 14.
 Когато здравната такса е платена от друго лице от името на лице, спрямо което се прилага настоящият член, възстановяването може да бъде направено на това друго лице.
 15.
 Параграфи 11—14 се прилагат mutatis mutandis за членовете на семейството на това лице.
 16.
 Настоящият член влиза в сила 12 месеца след датата на влизане в сила на настоящото споразумение.
 17.
 Лице, което отговаря на условията по параграф 11 в периода между влизането в сила на настоящото споразумение и датата по параграф 16, може при влизането в сила на настоящия член да подаде искане за възстановяване съгласно параграф 11 за този период.
 18.
 Чрез дерогация от член SSC.5, параграф 1 държавата на обучение може да налага такси в съответствие с националното си право за обезщетения в натура, които не отговарят на критериите, определени в член SSC.17, параграф 1, буква а), и които се предоставят на лице, на което е направено възстановяване по време на престоя му за периода, за който се отнася това възстановяване.
 Член SSCI.23
 Лечение по график
 Процедура по издаване на разрешително
 1.
 За целите на прилагането на член SSC.18, параграф 1 от настоящия протокол осигуреното лице представя на институцията по мястото на престой документ, издаден от компетентната институция. За целите на настоящия член компетентната институция означава институцията, която поема разходите за лечението по график; в случаите, посочени в член SSC.18, параграф 4 и член SSC.25, параграф 5 от настоящия протокол, в които обезщетенията в натура, предоставени в държавата на пребиваване, се възстановяват въз основа на фиксирани суми, компетентната институция означава институцията по мястото на пребиваване.
 2.
 Ако осигуреното лице не пребивава в компетентната държава, то отправя искане за получаване на разрешение от институцията по мястото на пребиваване, която незабавно го препраща на компетентната институция.
 В този случай институцията по мястото на пребиваване удостоверява в декларация дали условията, посочени във второто изречение от член SSC.18, параграф 2 от настоящия протокол, са изпълнени в държавата на пребиваване.
 Компетентната институция може да откаже да даде исканото разрешение само ако в съответствие с оценката, извършена от институцията по мястото на пребиваване, условията, посочени във второто изречение от член SSC.18, параграф 2 от настоящия протокол, не са изпълнени в държавата на пребиваване на осигуреното лице, или в случай че същото лечение може да бъде осигурено в самата компетентна държава, в рамките на оправдан от медицинска гледна точка период, като се вземе предвид здравословното състояние на съответното лице към момента и вероятното протичане на болестта му.
 Компетентната институция уведомява институцията на държавата на пребиваване за своето решение.
 При липса на отговор в сроковете, определени от


text:
нейното национално законодателство, разрешението се счита за предоставено от компетентната институция.
 3.
 Ако осигурено лице, което не пребивава в компетентната страна, се нуждае от спешно жизнено необходимо лечение и разрешението не може да бъде отказано в съответствие с второто изречение от член SSC.18, параграф 2 от настоящия протокол, разрешението се предоставя от институцията по мястото на пребиваване от името на компетентната институция, която незабавно бива уведомена от институцията по мястото на пребиваване.
 Компетентната институция приема констатациите и възможностите за лечение, посочени от лекарите, одобрени от институцията по мястото на пребиваване, която издава разрешението относно нуждата от спешно жизнено необходимо лечение.
 4.
 Във всеки един момент по време на процедурата за издаване на разрешение компетентната институция запазва правото да изиска осигуреното лице да бъде прегледано от посочен от нея лекар в страната на престой или пребиваване.
 5.
 Без да се засяга което и да е решение относно разрешение, институцията по мястото на престой уведомява компетентната институция, ако се окаже медицински целесъобразно да се допълни лечението, обхванато от действащото разрешение.
 Покриване на разходите за обезщетенията в натура, извършени от осигуреното лице
 6.
 Без да се засяга параграф 7, член SSCI.22, параграфи 4 и 5 се прилагат mutatis mutandis.
 7.
 Ако осигуреното лице действително е поело пълния размер или част от разходите за разрешеното медицинско лечение и разходите, които компетентната институция е задължена да възстанови на институцията по мястото на престой или на осигуреното лице в съответствие с параграф 6 (действителни разходи), са по-малки от разходите, които би поела за същото лечение в компетентната държава (условни разходи), компетентната институция възстановява, при поискване, разходите за лечението, поети от осигуреното лице до сумата, с която условните разходи надвишават действителните разходи. Възстановената сума обаче не може да надвишава разходите, действително направени от осигуреното лице, и може да отчита сумата, която лицето би трябвало да плати, ако лечението е било предоставено в компетентната държава.
 Поемане на пътните разходи и разходите за престой като част от лечението по график
 8.
 В случаите, когато националното законодателство на компетентната институция предвижда възстановяването на пътните разходи и разходите за престой, които са неделима част от лечението на осигуреното лице, такива разходи за съответното лице и, при необходимост, за лице, което се налага да го придружава, се поемат от институцията, при издадено разрешение в случай на лечение в друга държава.
 Членове на семейството
 9.
 Параграфи 1—8 се прилагат mutatis mutandis за членовете на семейството на осигуреното лице.
 Член SSCI.24
 Парични обезщетения за неработоспособност в случай на престой или пребиваване в държава, различна от компетентната държава
 Процедура, която да бъде следвана от осигуреното лице
 1.
 Ако законодателството на компетентната държава изисква осигуреното лице да представи удостоверение, за да има право на парични обезщетения за неработоспособност съгласно член SSC.19, параграф 1 от настоящия протокол, осигуреното лице отправя искане към лекаря от държавата на пребиваване, който е установил здравословното му състояние, да удостовери неговата неработоспособност и вероятната ѝ продължителност.
 2.
 Осигуреното лице изпраща удостоверението на компетентната институция в срока, установен в законодателството на компетентната държава.
 3.
 Когато лекарите, осигуряващи лечение в държавата на пребиваване, не


text:
издават удостоверения за неработоспособност, а тези удостоверения се изискват съгласно законодателството на компетентната държава, съответното лице подава искане пряко към институцията по мястото на пребиваване. Тази институция незабавно осигурява извършването на медицинска оценка на неработоспособността на лицето и издаването на удостоверението, посочено в параграф 1. Удостоверението незабавно се препраща на компетентната институция.
 4.
 Препращането на посочения в параграфи 1, 2 и 3 документ не освобождава осигуреното лице от изпълнение на задълженията, предвидени от приложимото законодателство, и по-специално задълженията към работодателя му. Работодателят или компетентната институция могат да потърсят заетото лице, когато е целесъобразно, за да участва в дейности, предназначени да съдействат и да подпомогнат връщането на лицето към трудова заетост.
 Процедура, която да бъде следвана от институцията на държавата на пребиваване
 5.
 По искане на компетентната институция, институцията по мястото на пребиваване извършва необходимите административни проверки или медицински прегледи на съответното лице в съответствие със законодателството, прилагано от последната. Докладът на преглеждащия лекар, засягащ по-специално вероятната продължителност на неработоспособността, се препраща незабавно на компетентната институция от институцията по мястото на пребиваване.
 Процедура, която да бъде следвана от компетентната институция
 6.
 Компетентната институция си запазва правото да поиска осигуреното лице да бъде прегледано от посочен от нея лекар.
 7.
 Без да се засяга член SSC.19, параграф 1, второ изречение от настоящия протокол, компетентната институция изплаща паричните обезщетения директно на съответното лице и, при необходимост, уведомява за това институцията по мястото на пребиваване.
 8.
 За целите на прилагането на член SSC.19, параграф 1 от настоящия протокол сведенията от удостоверението за неработоспособност на осигурено лице, съставено в друга държава на базата на медицинските заключения на преглеждащия лекар или институция, имат същата юридическа стойност като удостоверение, съставено в компетентната държава.
 9.
 Ако компетентната институция откаже паричните обезщетения, тя уведомява за решението си осигуреното лице и едновременно с това уведомява институцията по мястото на пребиваване.
 Процедура в случай на престой в държава, различна от компетентната държава
 10.
 Параграфи 1—9 се прилагат mutatis mutandis, когато осигуреното лице има престой в държава, различна от компетентната държава.
 Член SSCI.25
 Вноски от пенсионери
 Ако дадено лице получава пенсия от повече от една държава, сумата на вноските, приспадната от всички изплатени пенсии, при никакви обстоятелства не надвишава сумата, приспадната по отношение на лице, което получава пенсия в същия размер от компетентната държава.
 Член SSCI.26
 Специални мерки за прилагане
 1.
 В случаите, когато дадено лице или група лица са освободени, при поискване, от задължително осигуряване за болест и по този начин такива лица не са обхванати от осигурителната схема за болест, за която се прилага настоящият протокол, институцията на дадена държава не носи отговорност, единствено поради това освобождаване, за поемането на разходите за парични обезщетения или обезщетения в натура, предоставяни на такива лица или на член от тяхното семейство съгласно членове SSC.15 – SSC.30 от настоящия протокол.
 2.
 Когато лицата по параграф 1 и членовете на техните семейства пребивават в дадена държава, в която правото за получаване на обезщетения в натура не зависи от условия за осигуряване или за извършване на дейност като заето или самостоятелно заето лице, те са отговорни


text:
за изплащането на пълните разходи за обезщетенията в натура, предоставяни в тяхната държава на пребиваване.
 ГЛАВА 2
 ОБЕЗЩЕТЕНИЯ ЗА ТРУДОВИ ЗЛОПОЛУКИ И ПРОФЕСИОНАЛНИ БОЛЕСТИ
 Член SSCI.27
 Право на обезщетения в натура и на парични обезщетения при пребиваване или престой в държава, различна от компетентната държава
 1.
 За целите на прилагането на член SSC.31 от настоящия протокол процедурите, предвидени в членове SSCI.21—SSCI.24 от настоящото приложение, се прилагат mutatis mutandis.
 2.
 Когато предоставя специални обезщетения в натура във връзка с трудови злополуки или професионални заболявания съгласно националното законодателство на държавата на престой или пребиваване, институцията на тази държава незабавно уведомява компетентната институция.
 Член SSCI.28
 Процедура при трудова злополука или професионална болест, настъпили в държава, различна от компетентната държава
 1.
 Ако е настъпила трудова злополука или е поставена диагноза за професионална болест за първи път в държава, различна от компетентната държава, декларацията или уведомяването за трудова злополука или професионална болест, когато декларацията или уведомяването съществуват съгласно националното законодателство, се прави в съответствие със законодателството на компетентната държава, без да се засягат, когато е целесъобразно, каквито и да е други действащи приложими правни разпоредби в държавата, в която е настъпила трудовата злополука, или съответно в която е поставена първата медицинска диагноза за професионална болест, които в тези случаи остават приложими. Декларацията или уведомяването се адресират до компетентната институция.
 2.
 Институцията на държавата, на чиято територия е настъпила трудовата злополука или в която за първи път е поставена диагноза за професионалната болест, уведомява компетентната институция за медицинските удостоверения, изготвени на територията на тази държава.
 3.
 Когато в резултат на настъпила по време на пътуване до или от работното място злополука на територията на държава, различна от територията на компетентната държава, е необходимо да се извърши проучване на територията на първата държава, за да се определят евентуалните права за обезщетения, компетентната институция може да назначи вещо лице за тази цел, като информира органите на тази държава. Институциите си сътрудничат при оценяване на цялата полезна информация и при справка с докладите и всички други документи, свързани със злополуката.
 4.
 След края на лечението по искане на компетентната институция се изпраща подробен доклад, придружен от медицински удостоверения за трайните последици от злополуката или болестта, и по-специално за текущото състояние на пострадалия и за възстановяването или стабилизирането на уврежданията. Съответните разходи се заплащат според случая от институцията по мястото на пребиваване или на престой по ставката, прилагана от тази институция, за сметка на компетентната институция.
 5.
 По искане на институцията по мястото на пребиваване или на престой, по целесъобразност, компетентната институция уведомява същата за решението, с което се определя датата на възстановяване или на стабилизиране на уврежданията, и при необходимост, за решението за отпускане на пенсия.
 Член SSCI.29
 Спорове относно професионалния характер на злополуката или болестта
 1.
 Когато компетентната институция оспорва прилагането на законодателството за трудовите злополуки или професионалните болести съгласно член SSC.31, параграф 2 от настоящия протокол, тя незабавно информира институцията по мястото на пребиваване или на престой, предоставила обезщетенията в натура, които в такъв случай ще се считат за обезщетения за болест.
 2.
 След като по този


text:
въпрос бъде взето окончателно решение, компетентната институция незабавно информира институцията по мястото на пребиваване или на престой, която е предоставила обезщетенията в натура.
 Когато не бъде установена трудова злополука или професионална болест, обезщетенията в натура продължават да се предоставят под формата на обезщетения за болест, ако съответното лице има право на тях.
 Когато бъде установена трудова злополука или професионална болест, предоставените на съответното лице обезщетения за болест в натура се считат за обезщетения за трудова злополука или за професионална болест от датата, на която е настъпила трудовата злополука или на която за първи път е била поставена медицинска диагноза за професионална болест.
 3.
 Член SSCI.6, параграф 5, втора алинея се прилага mutatis mutandis.
 Член SSCI.30
 Процедура при излагане на риск от професионална болест в повече от една държава
 1.
 В случая по член SSC.33 от настоящия протокол декларацията или уведомлението за професионална болест се изпраща на компетентната институция за професионалните болести на последната държава, съгласно чието законодателство съответното лице е упражнявало дейност, която би могла да причини въпросната болест.
 Когато институцията, до която е изпратена декларацията или уведомлението, установи, че дейността, която би могла да причини въпросната професионална болест, е била последно упражнявана съгласно законодателството на друга държава, тя изпраща декларацията или уведомлението и всички придружаващи ги удостоверения на съответната институция в тази държава.
 2.
 Когато институцията на последната държава, съгласно чието законодателство съответното лице е упражнявало дейност, която би могла да причини въпросната професионална болест, установи, че съответното лице или преживелите го лица не отговарят на изискванията на това законодателство, inter alia, поради факта, че съответното лице никога не е упражнявало в тази държава дейност, която е причинила професионалната болест, или че тази държава не признава професионалния характер на болестта, посочената институция препраща незабавно декларацията или уведомлението и всички придружаващи ги удостоверения, включително констатациите и докладите от медицинските прегледи, извършени от първата институция, на институцията на предишната държава, съгласно чието законодателство съответното лице е упражнявало дейност, която би могла да причини въпросната професионална болест.
 3.
 По целесъобразност институциите повтарят процедурата, установена в параграф 2, докато стигнат до съответната институция в държавата, по чието законодателство съответното лице за първи път е упражнявало дейност, която би могла да причини въпросната професионална болест.
 Член SSCI.31
 Обмен на информация между институциите и авансови плащания при обжалване на отказ
 1.
 При обжалване на решение за отказ на обезщетения, взето от институцията на една от държавите, по чието законодателство съответното лице е извършвало дейност, която би могла да причини въпросната професионална болест, тази институция информира институцията, до която е изпратена декларацията или уведомлението, при спазване на процедурата, предвидена в член SSCI.30, параграф 2, а впоследствие я информира за взетото окончателно решение.
 2.
 Когато дадено лице има право на обезщетения съгласно законодателството, прилагано от институцията, до която е изпратена декларацията или уведомлението, тази институция извършва авансовите плащания в размер, който се определя при необходимост след провеждане на консултации с институцията, взела обжалваното решение, и по такъв начин, че да се избегнат надплащания. Последната институция възстановява направените авансови плащания, ако в резултат на обжалването бъде задължена да


text:
предостави тези обезщетения. След това тази сума се приспада от дължимите на съответното лице обезщетения в съответствие с процедурата, предвидена в членове SSCI.56 и SSCI.57.
 3.
 Член SSCI.6, параграф 5, втора алинея се прилага mutatis mutandis.
 Член SSCI.32
 Влошаване на професионална болест
 В случаите, обхванати от член SSC.34 от настоящия протокол, претендиращото за обезщетение лице трябва да представи на институцията в държавата, пред която претендира за право на обезщетения, всички данни относно обезщетенията, отпуснати му до този момент за съответната професионална болест. Тази институция може да се свърже с всяка друга институция, която преди това е била компетентна, за да получи информацията, която счита за необходима.
 Член SSCI.33
 Оценка на степента на неработоспособност в случай на трудови злополуки или професионални болести, настъпили преди или впоследствие
 Когато предишна или последваща неработоспособност е причинена от злополука, настъпила в момент, когато спрямо съответното лице се е прилагало законодателството на държава, която не прави разграничение според причините за неработоспособността, компетентната институция или структура, определени от компетентния орган на въпросната държава:
 а)
 по искане на компетентната институция на друга държава, предоставя информация за степента на предишната или последваща неработоспособност и по възможност информация, позволяваща да се определи дали неработоспособността е резултат от трудова злополука по смисъла на законодателството, прилагано от институцията в другата държава;
 б)
 взема предвид степента на неработоспособност, причинена от тези предишни или последващи случаи, когато определя правото на обезщетения и техния размер в съответствие с приложимото законодателство.
 Член SSCI.34
 Подаване и проучване на искания за пенсии или допълнителни помощи
 За да получи пенсия или допълнителна помощ по законодателството на дадена държава, съответното лице или преживелите го лица, пребиваващи на територията на друга държава, подават искане, при необходимост, до компетентната институция или съответно до институцията по мястото на пребиваване, която го препраща до компетентната институция.
 Искането се придружава от информацията, изисквана съгласно законодателството, прилагано от компетентната институция.
 ГЛАВА 3
 ПОМОЩИ ПРИ СМЪРТ
 Член SSCI.35
 Искане за помощи при смърт
 За целите на членове SSC.37 и SSC.38 от настоящия протокол искането за помощи при смърт се изпраща до компетентната институция или до институцията по мястото на пребиваване на претендиращото за обезщетение лице, която го изпраща до компетентната институция.
 Искането се придружава от информацията, изисквана съгласно законодателството, прилагано от компетентната институция.
 ГЛАВА 4
 ОБЕЗЩЕТЕНИЯ ЗА ИНВАЛИДНОСТ, ПЕНСИИ ЗА СТАРОСТ И ПЕНСИИ ЗА ПРЕЖИВЕЛИ ЛИЦА
 Член SSCI.36
 Допълнителни разпоредби за изчисляване на обезщетението
 1.
 За целите на изчисляването на теоретичния и на действителния размер на обезщетението в съответствие с член SSC.47, параграф 1, буква б) от настоящия протокол, се прилагат правилата, предвидени в член SSCI.11, параграфи 3, 4, 5 и 6 от настоящото приложение.
 2.
 Когато периодите на доброволно или продължено осигуряване по избор не са взети предвид съгласно член SSCI.11, параграф 3 от настоящото приложение, институцията на държавата, съгласно чието законодателство са завършени тези периоди, изчислява размера, съответстващ на тези периоди, съобразно прилаганото от нея законодателство. Действителният размер на обезщетението, изчислен в съответствие с член SSC.47, параграф 1, буква б) от настоящия протокол, се увеличава с размера, съответстващ на периодите на доброволно или продължено осигуряване


text:
по избор.
 3.
 Институцията на всяка държава изчислява съгласно прилаганото от нея законодателство дължимата сума, съответстваща на периодите на доброволно или продължено осигуряване по избор, по отношение на която съгласно член SSC.48, параграф 3, буква в) от настоящия протокол, не се прилагат разпоредбите за прекратяване, намаляване или спиране на друга държава.
 Когато прилаганото от компетентната институция законодателство не позволява размерът да бъде определен пряко, тъй като това законодателство установява различни стойности за периодите на осигуряване, може да бъде определен условен размер. Специализираният комитет по координация в областта на социалната сигурност установява подробния ред за определянето на този условен размер.
 Член SSCI.37
 Искания за обезщетение
 Подаване на искания за пенсии за старост и за преживели лица
 1.
 Претендиращото за обезщетение лице подава искане до институцията по мястото на неговото пребиваване или до институцията на последната държава, чието законодателство е било приложимо. Ако съответното лице никога не е попадало в обхвата на законодателството, прилагано от институцията по мястото на пребиваване, тази институция препраща искането до институцията на последната държава, чието законодателство е било приложимо.
 2.
 Датата на подаване на искането се зачита във всички съответни институции.
 3.
 Чрез дерогация от параграф 2, ако претендиращото за обезщетение лице не съобщи, въпреки че е било приканено да го направи, факта, че е било заето или е пребивавало в други държави, датата, на която лицето допълва своето първоначално искане или подава ново искане за липсващите периоди на заетост или/и пребиваване в държава, се счита за дата на подаване на искането до институцията, прилагаща въпросното законодателство, при спазване на по-благоприятните разпоредби на това законодателство.
 Член SSCI.38
 Удостоверения и информация, подавани заедно с искането от претендиращото за обезщетение лице
 1.
 Искането се подава от лицето в съответствие с разпоредбите на законодателството, прилагано от институцията по член SSCI.37, параграф 1, и се придружава от необходимите подкрепящи документи, изисквани съгласно това законодателство. По-специално претендиращото за обезщетение лице предоставя всякаква налична информация по въпроса и подкрепящи документи относно периодите на осигуряване (институции, идентификационни номера), периодите на заетост (работодатели) или периодите на самостоятелна заетост (естество и място на дейността) и периодите на пребиваване (адреси), които могат да бъдат завършени по друго законодателство, както и относно продължителността на тези периоди.
 2.
 Когато в съответствие с член SSC.45, параграф 1 от настоящия протокол претендиращото за обезщетение лице поиска отлагане на отпускането на обезщетение за старост по силата на законодателството на една или повече държави, то заявява това в искането си и конкретизира съгласно кое законодателство е поискано отлагането. За да се позволи на претендиращото за обезщетение лице да упражни това право, съответните институции, по искане на лицето, му съобщават цялата информация, с която разполагат, така че то да може да прецени последиците от паралелно или последователно отпускане на обезщетения, за които може да претендира.
 3.
 Ако лицето, претендиращо за обезщетение, оттегли искането си за обезщетения, предвидени в законодателството на определена държава, това оттегляне не се счита за паралелно оттегляне на исканията за обезщетения съгласно законодателството на друга държава.
 Член SSCI.39
 Проучване на искания от съответните институции
 Институция за контакт
 1.
 Институцията, до която


text:
се подава или препраща искане за обезщетение в съответствие с член SSCI.37, параграф 1, се нарича по-нататък „институция за контакт“. Институцията по мястото на пребиваване не се счита за институция за контакт, ако съответното лице никога не се е подчинявало на законодателството, което тази институция прилага.
 Освен че проучва искането за обезщетение съгласно законодателството, което прилага, тази институция, в качеството си на институция за контакт насърчава обмена на данни, съобщаването на решения и операциите, необходими за проучване на искането от съответните институции, и предоставя на лицето при поискване всякаква информация, свързана с аспектите на проучването във връзка с настоящия протокол, както и го информира за хода на проучването.
 Проучване на искания за пенсии за старост и за преживели лица
 2.
 Институцията за контакт незабавно изпраща исканията за обезщетения и всички документи, с които разполага, и когато е уместно, съответните документи, предоставени от претендиращото за обезщетение лице до всички въпросни институции, за да могат те да започнат едновременно проучване на искането. Институцията за контакт уведомява останалите институции за периодите на осигуряване или пребиваване, подчинени на нейното законодателство. Тя също така посочва кои документи се подават на по-късен етап и допълва искането при първа възможност.
 3.
 Всяка от въпросните институции уведомява при първа възможност институцията за контакт и останалите институции за периодите на осигуряване или пребиваване, подчинени на нейното законодателство.
 4.
 Всяка от въпросните институции изчислява размера на обезщетенията в съответствие с член SSC.47 от настоящия протокол и уведомява институцията за контакт и съответните други институции за решението си, за размера на дължимите обезщетения и за всяка друга информация, необходима за целите на членове SSC.48—SSC.50 от настоящия протокол.
 5.
 Ако въз основа на информацията, посочена в параграфи 2 и 3 от настоящия член, някоя институция установи, че са приложими член SSC.52, параграфи 2 или 3 от настоящия протокол, тя информира институцията за контакт и съответните други институции.
 Член SSCI.40
 Уведомяване на претендиращото за обезщетение лице за решенията
 1.
 Всяка институция уведомява претендиращото за обезщетение лице за своето решение, взето в съответствие с приложимото законодателство. Във всяко решение се посочват правните средства за защита и предвидените срокове за обжалване. След като институцията за контакт бъде уведомена за всички решения, взети от всяка институция, тя изпраща на претендиращото за обезщетение лице и на съответните други институции обобщение на тези решения. Образец на това обобщение се изготвя от Специализирания комитет по координация в областта на социалната сигурност. Обобщението се изпраща на претендиращото за обезщетение лице на езика на институцията или по негово искане на език по негов избор, включително английски език, който е признат за официален език на Съюза.
 2.
 Ако след получаване на обобщението претендиращото за обезщетение лице сметне, че правата му са засегнати от взаимодействието на решения, взети от две или повече институции, то има право на преразглеждане на решенията от съответните институции в сроковете, установени в съответното национално законодателство. Сроковете започват да текат от датата на получаване на обобщението. Претендиращото за обезщетение лице се уведомява писмено за резултата от преразглеждането.
 Член SSCI.41
 Определяне на степента на инвалидност
 Всяка институция в съответствие със


text:
своето законодателство има възможност да поиска претендиращото за обезщетение лице да бъде прегледано от посочен от нея лекар или друг експерт, за да се определи степента на инвалидност. Институцията на една държава обаче взема предвид документите, медицинските доклади и административните данни, събрани от институцията на всяка друга държава, така както би направила, ако те са изготвени на нейната собствена територия.
 Член SSCI.42
 Предварителни вноски и авансово изплащане на обезщетения
 1.
 Независимо от член SSCI.7 от настоящото приложение, всяка институция, която в процеса на проучване на дадено искане за обезщетение установи, че претендиращото за обезщетение лице има право на независимо обезщетение съгласно приложимото законодателство, в съответствие с член SSC.47, параграф 1, буква a) от настоящия протокол, изплаща това обезщетение незабавно. Това плащане се счита за предварително, ако размерът му би могло да бъде променен вследствие на процедурата по проучване на искането.
 2.
 Когато от наличната информация е очевидно, че претендиращото за обезщетение лице има право на плащане от институция по член SSC.47, параграф 1, буква б) от настоящия протокол, тази институция извършва авансово плащане в размер, възможно най-близък до този, който вероятно ще бъде изплатен съгласно член SSC.47, параграф 1, буква б) от настоящия протокол.
 3.
 Всяка институция, която има задължение да изплаща предварителните обезщетения или авансовите плащания по параграф 1 или 2, информира незабавно претендиращото за обезщетение лице, като насочва вниманието му върху предварителния характер на мярката и всички права на обжалване съгласно нейното законодателство.
 Член SSCI.43
 Преизчисляване на обезщетения
 1.
 Когато се извършва преизчисляване на обезщетения в съответствие с член SSC.45, параграф 4 и член SSC.54, параграф 1 от настоящия протокол, член SSCI.42 от настоящото приложение се прилага mutatis mutandis.
 2.
 Когато обезщетението се преизчислява, прекратява или спира, институцията, взела решението, уведомява незабавно съответното лице и информира всяка от институциите, от които съответното лице има право да получава обезщетения.
 Член SSCI.44
 Мерки за ускоряване на процеса на изчисляване на пенсиите
 1.
 За да се улесни и ускори проучването на исканията и изплащането на обезщетения, институциите, на чието законодателство се подчинява лицето:
 а)
 обменят или предоставят на институциите на други държави елементите за идентифициране на лицата, които преминават от едно приложимо национално законодателство към друго, и заедно гарантират, че тези елементи за идентифициране се запазват и са в съответствие, или в противен случай, предоставят на тези лица средства за пряк достъп до елементите за идентифицирането им;
 б)
 достатъчно преди минималната възраст за придобиване на пенсионни права или преди навършване на определена от националното законодателство възраст, обменят или осигуряват на съответното лице и на институциите на други държави информация (завършени периоди или други важни елементи) относно пенсионните права на лицата, които са преминали от едно приложимо законодателство към друго, или в противен случай, информират тези лица относно бъдещите им права на обезщетения или им осигуряват възможност за запознаване с тях.
 2.
 За целите на параграф 1 Специализираният комитет по координация в областта на социалната сигурност определя елементите на информацията, които се обменят или предоставят, и установява подходящи процедури и механизми, отчитайки характеристиките, административната и техническата организация, и технологичните средства, с които


text:
разполагат националните пенсионни схеми. Специализираният комитет по координация в областта на социалната сигурност гарантира изпълнението на тези пенсионни схеми като организира последващ контрол върху предприетите мерки и тяхното прилагане.
 3.
 За целите на параграф 1 посочената в настоящия член информация следва да се предоставя на институцията в първата държава, където на лицето е предоставен личен идентификационен номер (PIN) за целите на администрацията за социална сигурност.
 Член SSCI.45
 Мерки за координация в държавите
 1.
 Без да се засяга член SSC.46 от настоящия протокол, когато националното законодателство предвижда разпоредби за определяне на отговорната институция или на приложимата схема или за определяне на периоди на осигуряване към конкретна схема, тези разпоредби се прилагат, като се вземат предвид само периодите на осигуряване, завършени съгласно законодателството на съответната държава.
 2.
 Когато националното законодателство предвижда разпоредби за координация на специалните схеми за държавни служители и на общата схема за заети лица, тези разпоредби не се засягат от разпоредбите на настоящия протокол и на настоящото приложение.
 ГЛАВА 5
 ОБЕЗЩЕТЕНИЯ ЗА БЕЗРАБОТИЦА
 Член SSCI.46
 Сумиране на периоди и изчисляване на обезщетения
 1.
 Член SSCI.11, параграф 1 от настоящото приложение се прилага mutatis mutandis към член SSC.56 от настоящия протокол. Без да се засягат задълженията на ангажираните институции, съответното лице може да представи пред компетентната институция документ, издаден от институцията на държавата, на чието законодателство се е подчинявала дейността му като заето или самостоятелно заето лице, като посочи завършените периоди по силата на това законодателство.
 2.
 За целите на прилагането на член SSC.57 от настоящия протокол компетентната институция на държава, чието законодателство предвижда изчисляването на обезщетенията да варира в зависимост от броя на членовете на семейството, взема предвид също така членовете на семейството на съответното лице, пребиваващи в друга държава, както ако биха пребивавали в компетентната държава. Тази разпоредба не се прилага, когато в държавата на пребиваване на членовете на семейството друго лице има право на обезщетения за безработица, изчислени на базата на броя на членовете на семейството.
 ДЯЛ IV
 ФИНАНСОВИ РАЗПОРЕДБИ
 ГЛАВА 1
 ВЪЗСТАНОВЯВАНЕ НА РАЗХОДИТЕ ЗА ОБЕЗЩЕТЕНИЯ ПРИ ПРИЛАГАНЕ НА Член SSC.30 И Член SSC.36 ОТ НАСТОЯЩИЯ ПРОТОКОЛ
 РАЗДЕЛ 1
 ВЪЗСТАНОВЯВАНЕ НА БАЗАТА НА ДЕЙСТВИТЕЛНИТЕ РАЗХОДИ
 Член SSCI.47
 Принципи
 1.
 За целите на прилагането на член SSC.30 и член SSC.36 от настоящия протокол действителният размер на разходите за обезщетения в натура съгласно данните в счетоводните сметки на институцията, която ги е предоставила, се възстановява на същата институция от компетентната институция, освен когато се прилага член SSCI.57 от настоящото приложение.
 2.
 Ако в счетоводните сметки на институцията, която е предоставила обезщетенията по параграф 1, не е посочен действителният размер на разходите за тях или част от него, подлежащата на възстановяване сума се определя като еднократно плащане, което се изчислява въз основа на цялата подходяща справочна информация, получена от наличните данни. Специализираният комитет по координация в областта на социалната сигурност определя основите, които следва да се използват за изчисляване на еднократното плащане, както и неговия размер.
 3.
 При възстановяване не могат да се вземат под внимание ставки, по-високи от приложимите за обезщетенията в натура, предоставени на осигурени лица, спрямо


text:
които се прилага законодателството, прилагано от институцията, предоставяща посочените в параграф 1 обезщетения.
 РАЗДЕЛ 2
 ВЪЗСТАНОВЯВАНЕ НА БАЗАТА НА ФИКСИРАНИ СУМИ
 Член SSCI.48
 Определяне на съответната(ите) държава(и)
 1.
 Държавите, посочени в член SSC.30, параграф 2 от настоящия протокол, чиито правни или административни структури са такива, че не е подходящо да се използва възстановяване на базата на действителните разходи, са изброени в допълнение SSCI-3 към настоящото приложение.
 2.
 По отношение на държавите, изброени в допълнение SSCI-3, размерът на обезщетенията в натура, предоставяни на:
 а)
 членове на семейството, които не пребивават в една и съща държава с осигуреното лице съгласно член SSC.15 от настоящия протокол; и на
 б)
 пенсионери и членове на техните семейства съгласно член SSC.22, параграф 1, член SSC.23 и член SSC.24 от настоящия протокол;
 се възстановява от компетентните институции на институциите, предоставящи посочените обезщетения, на базата на фиксирана сума, която се определя за всяка календарна година. Тази фиксирана сума е възможно най-близка до действителните разходи.
 Член SSCI.49
 Метод за изчисляване на месечните фиксирани суми и на общата фиксирана сума
 1.
 За всяка държава кредитор месечната фиксирана сума за едно лице (Fi) за календарна година се определя, като средните годишни разходи за едно лице (Yi), с разбивка по възрастови групи (i), се разделят на 12 и полученият резултат се намали с (X) по следната формула:
 Fi = Yi*1/12*(1-X)
 където:
 —
 индексът (i = 1, 2 и 3) представлява трите възрастови групи, използвани за изчисляване на фиксираните суми:
 —
 i = 1: лица на възраст под 20 години,
 —
 i = 2: лица на възраст от 20 до 64 години,
 —
 i = 3: лица на 65 години и над тази възраст,
 —
 Yi представлява средните годишни разходи за лице от възрастова група i, определени в параграф 2,
 —
 коефициентът Х (0,20 или 0,15) представлява намалението, посочено в параграф 3.
 2.
 Средните годишни разходи за едно лице (Yi) във възрастова група i се получават, като годишните разходи за всички обезщетения в натура, предоставяни от институциите на държавата кредитор на всички лица в съответната възрастова група, спрямо които се прилага нейното законодателство и които пребивават на нейна територия, се разделят на средния брой лица в тази възрастова група през съответната календарна година. Изчислението се базира на разходите по схемите, посочени в член SSCI.20.
 3.
 Намалението, което се прилага към месечната фиксирана сума, по принцип е равно на 20 % (X = 0,20). Когато компетентната държава не е включена в приложение SSC-3 от настоящия протокол, за пенсионерите и членовете на семействата им то е равно на 15 % (X = 0,15).
 4.
 За всяка държава длъжник общата фиксирана сума за календарна година е равна на сумата от резултатите, получени чрез умножаване за всяка възрастова група i на определените месечни фиксирани суми за едно лице по броя на месеците, завършени от съответните лица в държавата кредитор от тази възрастова група.
 Броят на месеците, завършени от съответните лица в държавата кредитор, е сумата от календарните месеци в рамките на календарна година, през които лицата, поради пребиваването си на територията на държавата кредитор, са имали право


text:
на обезщетения в натура на тази територия за сметка на държавата длъжник. Тези месеци се определят на основата на списък, който се води за тази цел от институцията по мястото на пребиваване, основан на доказателствена документация за правата на бенефициерите, предоставена от компетентната институция.
 5.
 Специализираният комитет по координация в областта на социалната сигурност може да внесе предложение, съдържащо изменения, които могат да се окажат необходими, за да се гарантира, че изчисляването на фиксираните суми се доближава максимално до действително направените разходи и че намаленията, посочени в параграф 3, не водят до небалансирани плащания или дублиране на плащания за държавите.
 6.
 Специализираният комитет по координация в областта на социалната сигурност установява методите за определяне на елементите за изчисляване на фиксираните суми, посочени в настоящия член.
 Член SSCI.50
 Уведомяване за средните годишни разходи
 Специализираният комитет по координация в областта на социалната сигурност се уведомява за средните годишни разходи за едно лице във всяка възрастова група за конкретна година не по-късно от края на втората година след въпросната година. Ако при изтичане на този срок не е изпратено уведомление, се приемат средните годишни разходи за лице, които Специализираният комитет по координация в областта на социалната сигурност последно е определил за предходна година.
 РАЗДЕЛ 3
 ОБЩИ РАЗПОРЕДБИ
 Член SSCI.51
 Процедура за възстановяване на суми между институции
 1.
 Възстановяването на суми между държавите се извършва възможно най-бързо. Всяка съответна институция е задължена да възстанови сумите по искания, веднага щом има възможност преди сроковете, посочени в настоящия раздел. Спор по отношение на определено искане не възпрепятства възстановяването на суми по друго искане или искания.
 2.
 Възстановяването между институциите на държавите членки и на Обединеното кралство на суми, предвидени в членове SSC.30 и SSC.36 от настоящия протокол, се извършва чрез органа за връзка. Може да се определи отделен орган за връзка за възстановяванията на суми по реда на член SSC.30 и член SSC.36 от настоящия протокол.
 Член SSCI.52
 Срокове за подаване и уреждане на искания
 1.
 Искания, основаващи се на действителни разходи, се подават до органа за връзка на държавата длъжник в рамките на 12 месеца след края на календарното полугодие, по време на което сумите по тези искания са били осчетоводени по сметките на институцията кредитор.
 2.
 Искания за фиксирани суми за календарна година се подават до органа за връзка на държавата длъжник в 12-месечния срок от изтичане на месеца, през който Специализираният комитет по координация в областта на социалната сигурност е одобрил средните разходи за съответната година. Списъците, посочени в член SSCI.49, параграф 4, се представят до края на годината, следваща референтната година.
 3.
 В случая по член SSCI.7, параграф 5, втора алинея срокът, установен в параграфи 1 и 2 от настоящия член, не започва да тече преди да се определи компетентната институция.
 4.
 Искания, подадени след изтичане на сроковете, посочени в параграфи 1 и 2, не се разглеждат.
 5.
 Институцията длъжник изплаща сумите по исканията на органа за връзка на държавата кредитор, посочен в член SSCI.51, в срок от 18 месеца, считано от края на месеца, през който исканията са подадени до органа


text:
за връзка на държавата длъжник. Това не важи за искания, отхвърлени от институцията длъжник по основателна причина в рамките на този срок.
 6.
 Всеки спор по искане се урежда най-късно в рамките на 36 месеца след месеца, през който е направено искането.
 7.
 Специализираният комитет по координация в областта на социалната сигурност съдейства за окончателното уреждане на сметките в случаите, когато не може да се постигне споразумение в рамките на посочения в параграф 6 срок, и при мотивирано искане на една от страните дава становище по спора в шестмесечен срок след месеца, през който въпросът е бил отнесен до него.
 Член SSCI.53
 Лихва за просрочени плащания и първоначални вноски
 1.
 От края на 18-месечния срок, предвиден в член SSCI.52, параграф 5, институцията кредитор може да начислява лихва върху неуредените искания, освен ако институцията длъжник не е платила първоначална вноска в размер на най-малко 90 % от общия размер на искането, подадено съгласно член SSCI.52, параграфи 1 или 2, в срок от шест месеца след края на месеца, през който е подадено искането. За тази част от сумата по искането, която не е покрита от първоначалната вноска, може да се начислява лихва само след края на срока от 36 месеца, определен в член SSCI.52, параграф 6.
 2.
 Лихвата се изчислява въз основа на референтния лихвен процент, прилаган от финансовата институция, определена за тази цел от Специализирания комитет по координация в областта на социалната сигурност за основните му операции по рефинансиране. Приложимият референтен лихвен процент е този, който е в сила в първия ден от месеца, през който е дължимо плащането.
 3.
 Никой орган за връзка не е задължен да приеме първоначална вноска, предвидена в параграф 1. Ако обаче орган за връзка откаже такова предложение, институцията кредитор няма повече право да начислява друга лихва върху просрочени плащания по въпросните искания, освен посочената в параграф 1, второ изречение.
 Член SSCI.54
 Годишен счетоводен отчет
 1.
 Съветът за партньорство установява състоянието на подадените искания за всяка календарна година въз основа на доклада на Специализирания комитет по координация в областта на социалната сигурност. За тази цел органите за връзка уведомяват Специализирания комитет по координация в областта на социалната сигурност в сроковете и съгласно реда, установен от него, за размера на подадените, уредените или оспорваните искания (позиция на кредитора) и размера на приетите, уредените или оспорваните искания (позиция на длъжника).
 2.
 Съветът за партньорство може да извърши всички подходящи проверки на статистическите и счетоводни данни, използвани за основа при изготвяне на годишния счетоводен отчет, посочен в параграф 1, по-специално с цел да се увери, че отговарят на определените в настоящия дял правила.
 ГЛАВА 2
 СЪБИРАНЕ НА ПРЕДОСТАВЕНИ, НО НЕДЪЛЖИМИ ОБЕЗЩЕТЕНИЯ, СЪБИРАНЕ НА ПРЕДВАРИТЕЛНИ ПЛАЩАНИЯ И ВНОСКИ, ПРИХВАЩАНЕ И СЪДЕЙСТВИЕ ЗА СЪБИРАНЕ
 РАЗДЕЛ 1
 ПРИНЦИПИ
 Член SSCI.55
 Общи разпоредби
 За целите на прилагане на член SSC.64 от настоящия протокол и в рамките, определени в него, събирането на вземания се извършва, когато е възможно, чрез прихващане или между институциите на съответната държава членка и на Обединеното кралство, или по отношение на съответните физически или юридически лица в съответствие с


text:
членове SSCI.56 – SSCI.58 от настоящото приложение. Ако не е възможно да се събере пълният размер на вземането или част от него чрез тази процедура на прихващане, остатъкът от дължимата сума се събира в съответствие с членове SSCI.59—SSCI.69 от настоящото приложение.
 РАЗДЕЛ 2
 ПРИХВАЩАНЕ
 Член SSCI.56
 Неоснователно получени обезщетения
 1.
 Ако институция на държава е платила недължими обезщетения на дадено лице, тази институция може при условията и ограниченията, установени в законодателството, което прилага, да поиска от институцията на държавата, отговорна за изплащането на обезщетенията на съответното лице, да прихване недължимата сума от просрочени или текущи плащания, дължими на съответното лице, без значение на клоновете на социалното осигуряване, по който се изплаща обезщетението. Институцията на последната държава прихваща съответната сума, като спазва условията и ограниченията, приложими за този вид процедура на прихващане в съответствие с прилаганото от нея законодателство, по същия начин, както ако самата тя беше извършила надплащането, и превежда прихванатата сума на институцията, която е извършила недължимото плащане.
 2.
 Чрез дерогация от параграф 1, ако при отпускането или преразглеждането на обезщетения за инвалидност, старост или пенсии за преживели лица съгласно дял III, глави 3 и 4 от настоящия протокол институцията на държава е изплатила на дадено лице като обезщетения недължима сума, тази институция може да поиска от институцията на държавата, която отговаря за изплащането на съответните обезщетения на въпросното лице, да прихване надплатената сума от просрочените суми, платими на същото лице. След като последната институция е информирала институцията, извършила плащането на недължима сума за тези просрочени плащания, институцията, извършила плащането на недължима сума, съобщава нейния размер в срок от два месеца. Ако институцията, която трябва да изплати просрочените суми, получи това съобщение в рамките на крайния срок, тя превежда прихванатата сума на институцията, която е извършила плащането на недължимата сума. Ако крайният срок изтече, последната институция незабавно изплаща просрочените суми на съответното лице.
 3.
 Ако дадено лице е получавало социални помощи в една държава през период, когато е имало право на обезщетения съгласно законодателството на друга държава, органът, който е предоставял помощта, може, ако има законово право на възстановяване на дължимите на това лице обезщетения, да поиска от институцията на всяка друга държава, която отговаря за изплащането на обезщетения в полза на това лице, да прихване изплатената помощ от сумите, които тази държава изплаща на същото лице.
 Тази разпоредба се прилага mutatis mutandis за всеки член на семейството на съответното лице, което е получило помощи на територията на дадена държава през период, когато е имало право на обезщетения съгласно законодателството на друга държава във връзка с въпросния член на семейството.
 Институцията на държава, която е платила недължима сума от помощите, изпраща справка за дължимата сума на институцията на другата държава, която след това прихваща сумата, като спазва условията и ограниченията, определени за този вид процедура на прихващане в съответствие с прилаганото от нея законодателство и незабавно превежда сумата на институцията, която е извършила недължимото плащане.
 Член SSCI.57
 Предварително изплатени парични обезщетения или вноски
 1.
 За целите на прилагането на член SSCI.6, не по-късно от три месеца след като приложимото


text:
законодателство е било определено или институцията, която отговаря за изплащането на обезщетенията, е била посочена, институцията, която предварително е изплатила паричните обезщетения, съставя справка за предварително изплатената сума и я изпраща на институцията, която е определена за компетентна.
 Институцията, определена за компетентна за изплащането на обезщетенията, приспада дължимата за предварителните плащания сума от просрочените суми по съответните обезщетения, които дължи на въпросното лице, и незабавно превежда приспаднатата сума на институцията, която предварително е изплатила паричните обезщетения.
 Ако сумата на предварително изплатените обезщетения надхвърля просрочените суми или такива не съществуват, определената за компетентна институция приспада тази сума от текущите плащания при спазване на условията и ограниченията, приложими за този вид процедура на прихващане съгласно законодателството, прилагано от нея, и незабавно превежда приспаднатата сума на институцията, която предварително е изплатила паричните обезщетения.
 2.
 Институция, която предварително е получила вноски от юридическо или физическо лице, не възстановява въпросните суми на лицето, което ги е платило, докато от институцията, посочена за компетентна, не бъдат потвърдени дължимите ѝ суми съгласно член SSCI.6, параграф 4.
 По искане на институцията, определена за компетентна, което се отправя най-късно три месеца, след като бъде определено приложимото законодателство, институцията, която предварително е получила вноски, ги превежда на институцията, посочена за компетентна за същия период с цел да бъде уредено положението по отношение на вноските, дължими от юридическото или физическото лице. Преведените вноски със задна дата се считат за платени на институцията, определена за компетентна.
 Ако сумата на предварително изплатените вноски надхвърля сумата, която юридическото или физическото лице дължи на институцията, която е определена за компетентна, предварително получилата вноските институция възстановява надплатената сума на съответното юридическо или физическо лице.
 Член SSCI.58
 Разходи, свързани с прихващането
 Когато дългът се събира чрез процедурата на прихващане, предвидена в членове SSCI.56 и SSCI.57, не се дължат никакви разходи.
 РАЗДЕЛ 3
 СЪБИРАНЕ
 Член SSCI.59
 Определения и общи разпоредби
 1.
 За целите на настоящия раздел:
 а)
 „вземане“ означава всякакви вземания, свързани с неоснователно платени вноски или платени или предоставени обезщетения, включително лихви, глоби, административни санкции и всякакви други такси и разходи, свързани с вземането в съответствие със законодателството на държавата, която претендира вземането;
 б)
 „запитваща страна“ означава — по отношение на всяка държава — всяка институция, която е отправила искане за информация, уведомяване или събиране във връзка с някакво вземане, съгласно определението по-горе;
 в)
 „запитана страна“ означава — по отношение на всяка държава — всяка институция, към която може да бъде отправено искане за информация, уведомяване или събиране.
 2.
 Исканията и всякакви свързани с тях съобщения между държавите по принцип се изпращат чрез определени институции.
 3.
 Практическите мерки за прилагане, в това число и мерките, свързани с член SSCI.4 и с определянето на минимален праг за сумите, за които може да се отправя искане за събиране, се предприемат от Специализирания комитет по координация в областта на социалната сигурност.
 Член SSCI.60
 Искания за информация
 1.
 По искане на запитващата страна запитаната страна предоставя всякаква информация, която може да е от полза на запитващата страна за събирането на нейното вземане.
 2.
 За да получи тази информация, запитаната страна използва


text:
правомощията, предоставени по силата на законите, подзаконовите актове или административните практики, приложими при събиране на такива вземания в нейната държава. Искането за информация съдържа име, последен известен адрес и всякаква друга информация, свързана с установяването на самоличността на съответното юридическо или физическо лице, за което се отнася информацията, която ще се предостави, както и естеството и размера на вземането, във връзка с което е отправено искането.
 3.
 Запитаната страна не е длъжна да предостави информация:
 а)
 която не би могла да получи за целите на събирането на такива вземания, възникващи на собствената ѝ територия;
 б)
 която би довела до разкриване на търговска, промишлена или професионална тайна; или
 в)
 чието разкриване може да накърни сигурността или да нарушава обществения ред на държавата.
 4.
 Запитаната страна уведомява запитващата страна относно мотивите за отказ на искането за предоставяне на информация.
 Член SSCI.61
 Уведомяване
 1.
 По искане на запитващата страна запитаната страна уведомява адресата в съответствие с действащите правила относно уведомяването за подобни правни актове или решения в своята територия, за всички правни актове и решения, включително тези от съдебно естество, произхождащи от държавата на запитващата страна и свързани с вземане или неговото събиране.
 2.
 Искането за уведомяване съдържа името и адреса на съответния адресат, както и всякаква друга свързана с установяването на самоличността му информация, до която запитващата страна обикновено има достъп, естеството и предмета на правния инструмент или решението, за което уведомява, и, ако е необходимо име, адрес и всякаква друга информация, свързана с установяването на длъжника и на вземането, до които се отнася правният инструмент или решението, както и всяка друга полезна информация.
 3.
 Запитаната страна своевременно информира запитващата страна относно действията, предприети във връзка с искането за уведомяване, и по-специално относно датата на препращане на решението или правния инструмент до адресата.
 Член SSCI.62
 Искане за събиране
 1.
 По искане на запитващата страна запитаната страна събира вземания, които са предмет на правен инструмент, позволяващ изпълнението, издаден от запитващата страна, доколкото това е позволено от действащите закони и административни практики в държавата на запитаната страна и в съответствие с тях.
 2.
 Запитващата страна може да отправи искане за събиране само ако:
 а)
 тя също предоставя на запитаната страна официален препис или заверено копие от правния инструмент, позволяващ изпълнението на вземането в държавата на запитващата страна, освен в случаите, в които се прилага член SSCI.64, параграф 3;
 б)
 вземането или инструментът, позволяващ неговото изпълнение, не се оспорват в собствената ѝ държава;
 в)
 тя е приложила в своята държава подходящи процедури за събиране, налични въз основа на правния инструмент, посочен в параграф 1, но предприетите мерки няма да доведат до пълното изплащане на вземането;
 г)
 давностният срок не е изтекъл съгласно националното законодателството.
 3.
 В искането за събиране на вземания се посочва:
 а)
 име, адрес и всякаква друга полезна информация, свързана с установяването на самоличността на съответното физическо или юридическо лице или на трета страна, държаща активите му;
 б)
 име, адрес и всякаква друга полезна информация, свързана с установяването на запитващата страна;
 в)
 посочване на правния инструмент, позволяващ изпълнението, издаден в държавата на запитващата


text:
страна;
 г)
 естеството и размера на вземането, включително главницата, лихвата, глоби, административни санкции и всякакви други дължими такси и разходи, посочени в паричните единици на държавата(ите) на запитващата и запитваната страна;
 д)
 датата на уведомяване на адресата за правния инструмент от запитващата или запитваната страна;
 е)
 началната дата и срока, в който е възможно изпълнението по силата на действащото законодателство в държавата на запитващата страна;
 ж)
 всяка друга полезна информация.
 4.
 Искането за събиране на вземания съдържа също декларация от запитващата страна, с която се потвърждава, че са изпълнени предвидените в параграф 2 условия.
 5.
 Запитващата страна изпраща на запитаната страна всякаква полезна информация, свързана с въпроса, който е довел до искането за събиране, веднага щом ѝ стане известна.
 Член SSCI.63
 Правен инструмент, позволяващ изпълнението на събирането
 1.
 В съответствие с член SSC 64, параграф 2 от настоящия протокол правният инструмент, позволяващ изпълнението на вземането, се признава пряко и автоматично се приема за правен инструмент, позволяващ изпълнението на вземането от държавата на запитаната страна.
 2.
 Независимо от параграф 1 правният инструмент, позволяващ изпълнението на вземането, при необходимост и в съответствие с действащите разпоредби в държавата на запитаната страна може да бъде приет за, признат за, допълнен с или заменен с правен инструмент, позволяващ изпълнението на територията на тази държава.
 В срок от три месеца от датата на получаване на искането за събиране, държавата(ите) полага(т) усилия да извърши(ат) формалностите по приемането, признаването, допълването или замяната на документа, освен в случаите, когато се прилага трета алинея от настоящия параграф. Държавите не могат да откажат да извършат тези действия, когато правният инструмент, позволяващ изпълнението, е съставен правилно. Запитаната страна уведомява запитващата страна относно основанията за неспазването на тримесечния срок.
 Ако някое от тези действия предизвика спор относно вземането или правния инструмент, позволяващ изпълнението, издаден от запитващата страна, се прилага член SSCI.65.
 Член SSCI.64
 Ред и срокове за плащане
 1.
 Вземанията се събират в паричната единица на държавата на запитаната страна. Запитаната страна превежда на запитващата страна цялата събрана сума по вземането.
 2.
 Когато действащите закони, подзаконови актове или административни разпоредби в нейната държава го позволяват и след консултация със запитващата страна, запитаната страна може да даде на длъжника допълнителен срок за плащане или да разреши разсрочено плащане. Лихвите, начислени от запитаната страна за така удължения срок за плащане, също се превеждат на запитващата страна.
 3.
 От датата, на която инструментът, позволяващ изпълнението на събирането на вземането, е пряко признат в съответствие с член SSCI.63, параграф 1 или е приет, признат, допълнен или заменен в съответствие с член SSCI.63, параграф 2, се начислява лихва за забава на плащане съгласно действащите закони, подзаконови актове и административни разпоредби в държавата на запитаната страна и се превежда на запитващата страна.
 Член SSCI.65
 Оспорване на вземането или на правния инструмент, позволяващ изпълнението на събирането, и оспорване на мерките за изпълнение
 1.
 Ако в хода на процедурата по събиране заинтересована страна оспори вземането или правния инструмент, позволяващ неговото изпълнение и издаден в държавата на запитващата страна, тази страна отнася въпроса до компетентните органи в държавата на запитващата страна в


text:
съответствие с действащото в тази държава законодателство. Запитващата страна незабавно уведомява запитаната страна за това действие. Заинтересованата страна също може да уведоми запитаната страна за това действие.
 2.
 Веднага след като запитаната страна получи посочените в параграф 1 уведомление или информация от запитващата страна или от заинтересованата страна, тя спира процедурата по изпълнение до вземане на решение от компетентния по този въпрос орган, освен ако запитващата страна не внесе искане за обратното в съответствие с втора алинея на настоящия параграф. Ако запитаната страна прецени, че е необходимо, и без да се засяга член SSCI.68, тя може да предприеме обезпечителни мерки, за да осигури събирането, доколкото действащите законови или подзаконови разпоредби в нейната държава разрешават такова действие при подобни вземания.
 Независимо от първа алинея, запитващата страна, в съответствие с действащите закони, подзаконови актове и административни практики в нейната държава, може да поиска от запитаната страна да събере оспорено вземане, доколкото съответните закони, подзаконови актове и административни практики в държавата на запитаната страна го позволяват. Ако спорът бъде уреден в полза на длъжника, запитващата страна е длъжна да възстанови всички събрани суми, както и дължи всякакво обезщетение, дължимо в съответствие с действащото законодателство в държавата на запитаната страна.
 3.
 Когато спорът се отнася до мерки за изпълнение, предприети в държавата на запитаната страна, въпросът се отнася до компетентния орган на тази държава в съответствие с нейните законови и подзаконови разпоредби.
 4.
 Когато компетентният орган, до който е отнесен въпросът в съответствие с параграф 1, е съд или административен съд, неговото решение, доколкото е благоприятно за запитващата страна и позволява събиране на вземането в държавата на запитващата страна, представлява „правен инструмент, позволяващ изпълнението“ по смисъла на членове SSCI.62 и SSCI.63 и събирането на вземането се извършва въз основа на това решение.
 Член SSCI.66
 Ограничения по отношение на съдействието
 1.
 Запитаната страна не е длъжна:
 а)
 да оказва съдействието, предвидено в членове SSCI.62—SSCI.65, ако събирането на вземането може, поради положението на длъжника, да предизвика сериозни икономически или социални затруднения в държавата на запитаната страна, доколкото действащите закони, подзаконови актове или административни практики в държавата на запитаната страна позволяват такова действие при подобни национални вземания;
 б)
 да оказва съдействието, предвидено в членове SSCI.60—SSCI.65, ако първоначалното искане съгласно членове SSCI.60 – SSCI.62 се отнася до вземания, по-стари от пет години към датата на искането, считано от момента, в който е бил установен правният инструмент, позволяващ събирането, в съответствие с действащите закони, подзаконови актове или административни практики в държавата на запитващата страна. Ако обаче вземането или правният инструмент бъдат оспорени, срокът започва да тече от момента, в който държавата на запитващата страна установи, че вземането или заповедта за изпълнение, която позволява събирането, вече не може да бъдат оспорвани.
 2.
 Запитаната страна уведомява запитващата страна за мотивите за отказ на искането за предоставяне на съдействие.
 Член SSCI.67
 Давностни срокове
 1.
 Въпросите, свързани с давностните срокове, се уреждат, както следва:
 а)
 съгласно действащото законодателство в държавата на запитващата страна, доколкото касаят вземането или правния инструмент, позволяващ неговото изпълнение; както и
 б)
 съгласно действащото законодателство в държавата на запитаната страна,


text:
доколкото се отнасят до мерките за изпълнение в запитаната държава.
 Давностните срокове съгласно действащото законодателство в държавата на запитаната страна започват да текат от датата на прякото признаване или от датата на приемане, признаване, допълване или заменяне в съответствие с член SSCI.63.
 2.
 Действията по събиране на вземането, предприети от запитаната страна във връзка с искане за съдействие, които, ако са били извършени от запитващата страна, биха имали като последица спиране или прекъсване на давностния срок съгласно действащото законодателство в държавата на запитващата страна, се считат за предприети в тази държава, доколкото става въпрос за такава последица.
 Член SSCI.68
 Обезпечителни мерки
 При обосновано искане от запитващата страна запитаната страна предприема обезпечителни мерки за осигуряване на събирането на вземането, доколкото действащите законови и подзаконови актове в държавата на запитаната страна го позволяват.
 За целите на прилагането на първата алинея условията и процедурите, установени в членове SSCI.62, SSCI.63, SSCI.65 и SSCI.66 се прилагат mutatis mutandis.
 Член SSCI.69
 Разходи, свързани със събирането
 1.
 Запитаната страна събира от съответното физическо или юридическо лице и задържа всички направени от нея разходи по събирането, в съответствие със законовите и подзаконовите разпоредби в държавата на запитаната страна, приложими към такива вземания.
 2.
 Предоставяната съгласно настоящия раздел взаимопомощ по правило е безплатна. Когато обаче възникне конкретен проблем във връзка със събирането или то се отнася до разходи в много голям размер, запитващата страна и запитаната страна може да се споразумеят за специфичен ред на възстановяване за конкретните случаи.
 Държавата на запитващата страна остава задължена към държавата на запитаната страна за изплащането на всички разходи и загуби, произтичащи от действия, счетени за необосновани, доколкото засягат същността на вземането или валидността на правния инструмент, издаден от запитващата страна.
 ДЯЛ V
 ДРУГИ, ПРЕХОДНИ И ЗАКЛЮЧИТЕЛНИ РАЗПОРЕДБИ
 Член SSCI.70
 Медицински прегледи и административни проверки
 1.
 Без да се засягат други разпоредби, когато лице, което получава обезщетения или претендира за такива, или член на неговото семейство, има престой или пребивава на територията на държава, различна от тази, в която се намира институцията длъжник, медицинският преглед се извършва по искане на последната институция от институцията по мястото на престой или пребиваване на бенефициера в съответствие с процедурите, установени в законодателството, прилагано от тази институция.
 Институцията длъжник информира институцията по мястото на престой или пребиваване за всякакви специални изисквания, които трябва да се изпълнят, при необходимост, и за това какво трябва да се включи в медицинския преглед.
 2.
 Институцията по мястото на престой или пребиваване препраща доклад до институцията длъжник, която е поискала медицинския преглед. Институцията длъжник е обвързана от заключенията на институцията по място на престой или пребиваване.
 Институцията длъжник си запазва правото да поиска бенефициера да бъде прегледан от посочен от нея лекар. От бенефициера обаче може да бъде поискано да се завърне в държавата на институцията длъжник само ако бенефициерът е в състояние да извърши това пътуване, без то да навреди на здравето му, като разходите за пътуване и нощувки се поемат от институцията длъжник.
 3.
 Когато лице, което получава обезщетения или претендира за такива, или член на неговото семейство, има престой